ເກົາຫຼີໃຕ້ປະຕິເສດວ່າ ບໍ່ສົນໃຈອາວຸດນິວເຄລຍ ຂອງສະຫະລັດ
ບັນດາໂຄສົກໄດ້​ພາກັນແກ້ຄວາມ​ເຫັນ ຂອງ ລມຕ ປ້ອງກັນປະເທດ ທີ່ເວົ້າວ່າ ເກົາຫລີໃຕ້ອາດຈະພິຈາລະນາຮັບເອົາອາວຸດນິວເຄລຍ ຂອງສະຫະລັດນັ້ນ.
ທາງດ້ານເກົາຫຼີໃຕ້ນັ້ນ ກໍໄດ້ກ່າວໃນວັນອັງຄານມື້ນີ້ວ່າ ຕົນບໍ່ໄດ້ມີຄວາມສົນໃຈທີ່ຈະເອົາອາວຸດນີວເຄລຍຂອງ ສະຫະລັດ ມາຕິດຕັ້ງໃນດິນແດນຂອງຕົນຄືນໃໝ່ ເຖິງ ແມ່ນວ່າ ໄດ້ມີການສະແດງຄວາມເຫັນໃນທໍານອງນັ້ນ ຈາກລັດຖະມົນຕີປ້ອງກັນປະເທດກ່ອນໜ້ານີ້ ກໍຕາມ ເມື່ອຖືກຖາມໂດຍສະມາຊິກສະພາທ່ານນຶ່ງໃນມື້ວານນີ້ວ່າ ລັດຖະບານອາດຈະພິຈາລະນາເລື້ອງການນໍາເອົາອາວຸດ ນີວເຄລຍຂອງສະຫະລັດ ມາຕິດຕັ້ງຄືນໃໝ່ ຫລືບໍ່ນັ້ນ ທ່ານ Kim Tae-young ລັດຖະມົນຕີປ້ອງກັນປະເທດ ໄດ້ຕອບກັບໄປວ່າ ທາງການຈະທົບທວນ ເລື່ອງທີ່ທ່ານ ຖາມມານັ້ນ ແຕ່ບັນດາໂຄສົກຂອງທາງການໄດ້ພາກັນແກ້ຄວາມເຫັນດັ່ງ ກ່າວ ໃນວັນອັງຄານມື້ນີ້ ໂດຍເວົ້າວ່າ ພວກເຂົາເຈົ້າຍັງຈະ ສືບຕໍ່ໝາຍໝັ້ນ ຕໍ່ການເຮັດໃຫ້ແຫລມເກົາຫຼີປອດອາວຸດ ນີວເຄລຍຢູ່ ບັນຫານີ້ແມ່ນໄດ້ມີຂຶ້ນ ຫຼັງຈາກທີ່ທາງເກົາຫຼີເໜືອໄດ້ພານັກວິທະຍາສາດຂອງສະຫະລັດ ຄົນນຶ່ງ ໄປເບິ່ງສະຖານອັນທັນສະໄຫມທີ່ໃຊ້ກັ່ນທາດຢູເຣນຽມ ທີ່ເກົາຫລີເໜືອເວົ້າວ່າ ມີເຄື່ອງກັ່ນຫລືແຍກທາດຢູເຣນຽມທີ່ໃຊ້ການໄດ້ເຖິງ 2,000 ເຄື່ອງນັ້ນ ຊຶ່ງທາດຢູເຣນຽມ ທີ່ກັ່ນໃໝ່ໄດ້ຮັບການເສີມຄຸນນະພາບນັ້ນ ຈະນໍາໄປໃຊ້ເຮັດອາວຸດນີວເຄລຍໄດ້ ສະຫະລັດ ໄດ້ຖອນອາວຸດນີວເຄລຍຂອງຕົນອອກໄປຈາກເກົາຫຼີໃຕ້ນັບຕັ້ງແຕ່ປີ 1991 ພຸ້ນ